Այսպիսի կեանք կ’ապրի Սուրիան, այսպիսի վիճակ կ’ապրի Հալէպը: Հալէպի մէջ 5 եկեղեցի ունինք, դժբախտաբար, այդ 5 եկեղեցիներէն միայն մէկը այսօր կը գործէ: Սուրբ Գէորգ Եկեղեցին ռմբակոծուած է, Գրիգոր Լուսաւորիչ եկեղեցին նոյնպէս վնասուած է: Քառասուն Մանկունք եկեղեցին, որ 500 տարուան պատմութիւն ունի Հալէպի մէջ, այնպիսի շրջանի մէջ է այսօր, որ անկարելի է, որ մարդ այդ կողմերը կարենայ հասնիլ: Սուրբ Յակոբ եկեղեցին նոյնպէս քաղաքի այն մասին մէջն է, ուր նոյնպէս ապահով չէ: Կը մնայ միայն Սուրբ Աստուածածին եկեղեցին, որ մեր դպրոցին կից է: Միակ եկեղեցին է, որն այսօր կը գործէ Հալէպի մէջ: Այստեղ կ’ուզեմ յիշել Շահան Սրբազանին: Երբ հրաժեշտ տալու համար այցելեցի իրեն, ըսաւ. «Կը յուսամ, որ շուտով կը վերադառնաս: Իսկ ես հոս մնացող եմ, ես ժողովուրդիս հետ պէտք է մեռնիմ…»: Ես այսօր հպարտութեամբ կը յիշեմ մեր Առաջնորդին, այն անձնուէր երիտասարդներուն, մարդոց, որոնց շնորհիւ գաղութը կայուն կը մնայ: Փա՛ռք Աստուծոյ…